**RELACION**

**MBI PROJEKTVENDIMIN**

**PËR DISA SHTESA DHE NDRYSHIME NË VENDIMIN NR. 784, DATË 18.12.2024 TË KËSHILLIT TË MINISTRAVE, “PËR PËRCAKTIMIN E RREGULLAVE PËR ZHVILLIMIN E ZONAVE AEROPORTUALE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektvendim ka për qëllim përcaktimin në mënyrë më specifike të rregullave mbi kontrollin e zhvillimeve në zonën e mbrojtur të aeroportit, duke ndryshuar pikat 2, 6, dhe 8 në VKM-në Nr. 784, datë 18.12.2024 “Për përcaktimin e rregullave për zhvillimin e zonave aeroportuale”.

Ndryshimet në pikat 2, 6 dhe 8 të vendimit synojnë të krijojnë një kuadër më të qartë ligjor për procedurat që lidhen me dhënien e lejeve për zhvillim dhe ndërtim në zonat aeroportuale, duke përcaktuar kompetencat e KKTU dhe autoriteteve vendore të zhvillimit të territorit. Këto ndryshime, synojnë të thjeshtojnë dhe qartësojnë mënyrën e vijimit të procedurave, duke përcaktuar që lejet për zhvillim apo ndërtim për objektet që shtrihen në një rreze brenda 4 (katër) kilometra nga pika e referimit të aeroportit, merren pranë Këshillit Kombëtar të Territorit dhe Ujit, përveç rasteve kur kërkesa është për një objekt një familjar, ndërsa deri në 15 (pesëmbëdhjetë) kilometra nga pika e referimit të aeroportit, merren pranë KKTU-se lejet vetem per zhvillim apo ndertim te objekteve që janë mbi 30 metra lartësi nga toka. Në këtë vendim, shtrirja territoriale eshte ndare ne tre Zona “A”, “B” dhe “C”, te cilat kane rregulla te ndryshme zhvillimi.

Nëse në zonën “A” është përcaktuar që të gjitha lejet jepen nga KKTU, në zonen “B” eshte bere nje perjashtim, ku per objektet e banimit nje familjare dhe jo me shume se 15 metra lartesi nga toka, lejet do te merren prane NJQV-së përkatëse dhe te gjitha objektet e tjera ne kete zone do te duhet te marrin leje prane KKTU.

Këto rregullime kanë për qëllim të ofrojnë një proces vendimmarrje më të decentralizuar, të orientuar drejt transparencës dhe qëndrueshmërisë, duke e bërë zhvillimin e infrastrukturës në këto zona më efikase dhe të orientuar njëkohësisht si drejt nevojave të komunitetit ashtu edhe drejt zhvillimit të qëndrueshëm dhe cilësisë në projektim.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRATVE, ME PROGRAMIN ANALITIK TË AKTEVE DHE DOKUMENTEVE TË TJERA POLITIKE**

Ky projektvendim është në përputhje të plotë me programin politik të Këshillit të Ministrave për planifikimin dhe zhvillimin e territorit. Projektvendimi nuk është parashikuar në Programin e Përgjithshëm Analitik të Projektakteve që do të paraqiten për shqyrtim në Këshillin e Ministrave, për vitin 2025.

1. **ARGUMENTIMI I PROJEKAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Projektakti i ndryshimeve në VKM-në nr. 784 datë 18.12.2024 synon të forcojë ronin e autoriteteve vendore si dhe të përmirësojë qartësinë ligjore, efikasitetin institucional, dhe transparencën në proceset e zhvillimit dhe ndërtimit në zonat aeroportuale.

Përparësitë e këtij projektvendimi përfshijnë harmonizimin e procedurave administrative dhe eliminimin e mbivendosjeve ligjore në lidhje me menaxhimin e zonave aeroportuale. Gjithashtu, përmirësohet siguria dhe efikasiteti në menaxhimin e këtyre zonave për të garantuar sigurinë ajrore, duke rritur njëkohësisht bashkëpunimin ndërinstitucional.

Problematikat në lidhje me zbatimin e VKM-së nr. 784, datë 18.12.2024, lidhen kryesisht me nevojën për një përcaktim të qartë të tipologjive të zhvillimeve që i nënshtrohen këtij akti. Kjo ndarje e qartë synon të rrisë sigurinë juridike, transparencën dhe efikasitetin në procesin e zhvillimit të territorit, duke adresuar mënyrën se si ndahen kompetencat dhe përgjegjësitë mes autoriteteve të ndryshme.

Duke ndarë përgjegjësitë në këtë mënyrë, ky ndryshim synon të harmonizojë zhvillimin e territorit me nevojën për mbrojtjen e hapësirës ajrore dhe sigurinë e operacioneve të aeroportit. Kjo ndarje gjithashtu ndihmon në përmirësimin e koordinimit midis autoriteteve qendrore dhe vendore, duke shmangur mbivendosjet dhe konfuzionin procedural.

1. **VLERËSIMI I LIGJSHMËRISË, KUSHTËTUSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektvendim është në përputhje të plotë me rendin juridik të brendshëm dhe atë ndërkombëtar. Projektvendimi është hartuar në mbështetje të nenit 100 të Kushtetutës dhe të pikës 4, të nenit 28, të ligjit nr. 107/2014 “Për planifikimin dhe zhvillimin e territorit", të ndryshuar.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKTET NORMATIVE)**

Projekt-akti nuk synon përafrimin me *acquis communautaire*.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektvendimi synon kryerjen e disa shtesave dhe ndryshimeve të cilat prekin pikat 2, 6, 7 dhe 8 të vendimit nr. 784/2024.

Më konkretisht në pikën 1, bëhet ndryshimi i pikës 2 të vendimit duke parashikuar që Zona e mbrojtur e aeroportit, në kuptim të këtij vendimi, nënkupton zonat territoriale të cilat shtrihen sipas rrezeve të përcaktuara në këtë vendim, në të cilat zbatohen rregulla të posaçme për zhvillimin apo ndërtimin e objekteve.

Në pikën 2, parashikohet që pas pikës 2 të vendimit të shtohen pikat 2/1, 2/2 dhe 2/3 si më poshtë:

“2/1. Zona “A” është zona e cila shtrihet në një rreze prej 2 (dy) kilometra nga pika e referimit të aeroportit.

2/2 Zona “B” është zona e cila shtrihet në një rreze prej 2 (dy) kilometra nga përfundimi i Zonës “A”.

2/3. Zona “C” është zona e cila shtrihet në një rreze prej 11 (njëmbëdhjetë) kilometra nga përfundimi i Zonës “B”.”

Pika 3 e projektvendimit parashikon ndryshimin që bëhet në pikën 6, të vendimit duke përcaktuar që Leja për zhvillim apo ndërtim në Zonën “A” merret pranë Këshillit Kombëtar të Territorit dhe Ujit (në vijim “KKTU”), sipas parashikimeve në vendimin nr. 408, datë 13.5.2015, të Këshillit të Ministrave, “Për miratimin e rregullores së zhvillimit të territorit”, të ndryshuar.

Pika 4 e projektvendimit parashikon që pas pikës 6, të shtohen pikat 6/1 dhe 6/2 si më poshtë:

“6/1 Leja për zhvillim apo ndërtim në Zonën “B” merret pranë Këshillit Kombëtar të Territorit dhe Ujit (në vijim “KKTU”), sipas parashikimeve në vendimin nr. 408, datë 13.5.2015, të Këshillit të Ministrave, “Për miratimin e rregullores së zhvillimit të territorit”, të ndryshuar, përveç rasteve dhe kërkesave për leje për objektet jo më shumë se 15 metra lartësi nga toka.

6/2. Në Zonën “C”, për objektet që janë 30 metra lartësi nga toka ose më shumë, leja për zhvillim apo ndërtim merret pranë Këshillit Kombëtar të Territorit dhe Ujit (në vijim “KKTU”), sipas parashikimeve në vendimin nr. 408, datë 13.5.2015, të Këshillit të Ministrave, “Për miratimin e rregullores së zhvillimit të territorit”, të ndryshuar.”

Sqarojmë se në përllogaritjen e metrave janë marrë parasysh kërkesat minimale për lartësinë e objekteve të banimit dhe komerciale të përcaktuara në VKM-në nr. 408/2015 “Për zhvillimin e territorit”, të ndryshuar.

Pika 5, parashikon saktësimin e një togfjalëshi në pikën 7 të vendimit.

Pika 6 parashikon ndryshimin e pikës 8, duke e saktësuar që çdo objekt apo strukturë e planifikuar për ndërtim apo instalim në zonat e mbrojtura të aeroportit duhet që të marrë miratimin nga AAC-ja. Miratimi i AAC-së, jepet vetëm për zhvillimin apo ndërtimin e objekteve që sjellin pengesa për operimet ajrore.

Pika 7, parashikon shtimin e hartave treguese të zonave përkatëse.

Përcaktimi në pikën II, parashikon që efektet e këtij vendimi shtrihen nga data 23.12.2024, e cila lidhet me datën e publikimit në Fletore Zyrtare të vendimit nr. 784/2024.

Ndërkohë që në pikën III, parashikohen institucionet që ngarkohen për zbatimin e këtij vendimi.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet që ngarkohen me zbatimin e këtij akti janë: Ministria e Infrastrukturës dhe Energjisë, Këshilli Kombëtar i Territorit dhe Ujit, Agjencia e Zhvillimit të Territorit, Inspektorati Kombëtar i Mbrojtjes së Territorit, Agjencia Kombëtare e Planifikimit të Territorit, Autoriteti i Aviacionit Civil, autoritetet vendore të zhvillimit të territorit, si dhe të gjitha autoritetet që sipas legjislacionit sektorial duhet të shprehen mbi kërkesat për leje ndërtimi.

1. **MINISTRITË, INSTITUCIONET DHE PERSONAT QË KANË KONTRIBUAR NË HARTIMIN E PROJEKTAKTIT**

Projektvendimi është përgatitur dhe propozuar për miratim në Këshillin e Ministrave nga Agjencia e Zhvillimit të Territorit si Sekretariat Teknik i KKTU-së, nëpërmjet Ministrisë së Infrastrukturës dhe Energjisë, si institucion përgjegjës për zhvillimin e territorit.

Ministria e Drejtësisë nëpërmjet sistemit e-akte është shprehur parimisht dakord.

Ministri i Financave nëpërmjet sistemit e-akte është shprehur parimisht dakord.

Autoriteti i Aviacionit Civil, nëpërmjet shkresës nr. 256/1 prot., datë 31.1.2025, është shprehur pa komente me propozimet e kryera.

Ministri i Shtetit për Pushtetin Vendor, nëpërmjet sistemit e-akte është shprehur parimisht dakord, duke përcjellë dhe mendimet dhe sugjerimet e Njësive të Vetëqeverisjes Vendore si subjekte të interesuara.

Projektvendimi u ripunua në tërësi duke mbajtur në konsideratë për aq sa është e mundur dhe duke qenë në përputhje me detyrimet që lindin nga Kodi Ajror dhe Rregulloret e Bashkimit Evropian në lidhje me transportin ajror, dhe u ridërgua për bashkërendim pranë Ministrit të Shtetit për Pushtetin Vendor.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Miratimi i këtij projektvendimi nuk parashikon të sjellë efekte shtesë për Buxhetin e Shtetit.

 **ZËVENDËSKRYEMINISTËR**

 **DHE**

 **MINITËR**

 **Belinda Balluku**